  Майя Бывальцева 10-тӥ шуркынмонэ Россилэн шоркараз Михаил Калашниковлы Москваын пуктыны чаклам синпелетлэсь пичиятэм макетсэ возьматӥзы. Россысь ожгар историяя огазеяськонлэн пресс-службаез вылэ чӧлскыса, со сярысь ивортэ РИАМО портал. «Скульптура адямиезлы мед укшалоз шуыса, композицилэн авторез, Россиысь калык художник Салават Щербаков, конструкторлэн ӵыжы-выжыосыныз кусып возе. Соос мыло-кыдо пырисько. Асьсэлэсь малпанъёссэс верало», — гожтэмын ивортонын. Тодэ вайытом, Россысь ожгар историяя огазеяськон кичӧлтэмъя, Ижкарысь тодмо конструкторлы синпелетэз пуктозы Москваысь Садово-Каретной но Краснопролетарской ульчаос вожысь «Оружейной скверын» 2017-тӥ арын 21-тӥ толшоре. Синпелетэз отчы пуктон сярысь пумкылъян кутӥз Мосгордумаысь монументальной искусствоя ӧри. Сое нырысьсэ возьматӥзы Ижкарын, татчы Россилэн азьмуртэз Владимир Путин ветлыку. 2 метръем постамент вылэ пуктэм синпелетлэн ӝуждалаез 7,5 метр луоз. Композициез таӵе: Музъемлэн вужерез азьын кияз автоматэн сылоз М. Т. Калашниковлэн 5 метръем фигураез. Нош вӧзаз Дун чылкыт Георгий копьёен бышкалтоз лек кужымъёсты возьматӥсь драконэз, угось Калашниковлэн автоматэз но утиськон понна кылдытэмын вал. Нялтас вераса, Артиллерилэн, инженер войскоослэн но герӟет войскоослэн ожгар историзыя музей 10-тӥ шуркынмонэ Санкт-Петербургын аспӧртэм изданиен тодматӥз — М. Т. Калашниковлэн со ужъюртлы кузьымъёсыныз каталоген. Тегъёс: Мерлык Лулчеберет Ижкар Москва Удмуртия Россия МихаилКалашников буреваён  